মুম্বইতে খুন পরিযায়ী শ্রমিক, দেহ ফিরল মুর্শিদাবাদের বাড়িতে

মুর্শিদাবাদ: মুম্বইতে (Mumbai) নৃশংস খুন পরিযায়ী শ্রমিক (Migrant Worker)। সোমবার সকালে গ্রামে ফিরলো রেন্টু শেখের নিথর দেহ। শনিবার মুম্বাইয়ে লোহার হাতুড়ির আঘাতে নৃশংসভাবে খুন করা হয় মুর্শিদাবাদ (Murshidabad) জেলার রানিতলা থানার হাজীগঞ্জ এলাকার পরিযায়ী শ্রমিক রেন্টু শেখকে (Rentu Sheikh) । জীবিকার তাগিদে ভিন রাজ্যে গিয়ে এমন মর্মান্তিক মৃত্যুতে ভেঙে পড়েছে পরিবার।

সোমবার সকালে রেন্টু শেখের মৃতদেহ গ্রামের বাড়িতে পৌঁছাতেই গোটা হাজীগঞ্জ এলাকায় নেমে আসে শোকের ছায়া। কান্নায় ভেঙে পড়েন আত্মীয়-স্বজন ও প্রতিবেশীরা। গ্রামজুড়ে থমথমে পরিবেশ, একটাই প্রশ্ন—পরিযায়ী শ্রমিকদের নিরাপত্তা কোথায়?

আরও পড়ুন- বাংলা বলায় বেধড়ক মার, ফের ডবল ইঞ্জিনের ওড়িশায় আক্রান্ত পরিযায়ী শ্রমিক

বাংলায় কথা বললে মরতে হবে? এটাই এখন বিজেপিশাসিত রাজ্যগুলিতে খবরের শিরোনামে। ওড়িশায় কাজ করতে গিয়ে খুন হন জুয়েল রানা। এবার সেই একই ঘটনার পুনরাবৃত্তি মুম্বইতে। কাজ করতে গিয়ে খুন হলেন মুর্শিদাবাদের পরিযায়ী শ্রমিক। মুম্বইতে ওই যুবককে পিটিয়ে খুনের অভিযোগ উঠেছে। রানিতলা থানার আমডহরার বাসিন্দা রেন্টু সেখ। শনিবার সকালে তাঁর মৃত্যু সংবাদ বাড়িতে আসে। আমডহরার বাসিন্দা রিন্টু সাত মাস আগে মুম্বইতে রাজমিস্ত্রীর কাজে গিয়েছিলেন। জানা গেছে, রিন্টুকে লোহার রড দিয়ে মাথায় মারা হয়, গুরুতর আহত অবস্থায় তাকে উদ্ধার করে স্থানীয় হাসপাতালে নিয়ে যাওয়া হয়, চিকিৎসকেরা মৃত বলে ঘোষণ করেন।

প্রশ্ন উঠেছে পেটের ভাত জোগাড় করতে পরিবারের মুখে এক টুকরো হাসি ফোটাতে রাজ্যের বাইরে যায় পরিযায়ী শ্রমিকেরা। কিন্তু বর্তমানে বাংলায় কথা বললেই জুটছে মার, হেনস্থা থেকে খুন।